

 Gradsko vijeće

# KLASA:021-05/19-01/02

# Urbroj:2186/18-02/1-19-2

Ludbreg, 07. ožujka 2019.

**Z A P I S N I K**

**13. sjednice Gradskog vijeća Grada Ludbrega održane 7. ožujka 2019. godine u Centru za kulturu i informiranje „Dragutin Novak“ Ludbreg s početkom u 16,00 sati.**

Predsjednik Gradskog vijeća Grada Ludbrega Antun Šimić obavijestio je tko je pozvan na današnju sjednicu, a tko je obaviješten o održavanju današnje sjednice, pozdravio je sve prisutne, te zamolio da se izvrši prozivka.

**NAZOČNI VIJEĆNICI**:Ivana Škorjanec, Petar Skupnjak, Tomo Filip, Nino Ivanuša, Anica Happ, Antun Šimić, Zlatko Balaško, Goran Horvat, Anica Katana, Ivan Lončarić, Petra Horvat i Mirjana Novak.

Za sjednicu su se ispričali vijećnici: Kristina Mirčetić Petrin, Mladen Žunko, Vera Jadanić i Katarina Zadravec (koja će kasniti na početak sjednice).

Po izvršenoj prozivci, predsjednik Gradskog vijeća konstatirao je da je na današnjoj sjednici Gradskog vijeća od 16 vijećnika prisutno 12 vijećnika i da se mogu donositi pravovaljane odluke, te je otvorio 13. sjednicu Gradskog vijeća.

 Pored vijećnika, sjednici su nazočni gradonačelnik Grada Ludbrega Dubravko Bilić, pročelnica jedinstvenog upravnog odjela Irena Kučina, voditeljica Odsjeka za društvene djelatnosti i opće poslove Mirjana Balažinec, voditelj Odsjeka za prostorno uređenje, komunalne djelatnosti i imovinu Darko Rak, direktorica Lukoma d.o.o. Spomenka Škafec, predstavnici tvrtke Minfor j.d.o.o. te predstavnici javnog priopćavanja.

Predsjednik Gradskog vijeća je predložio da se s obzirom na opširan dnevni red današnje sjednice i važnost točaka koje su na dnevnom redu NE ODRŽI aktualni sat – tj. Vrijeme rezervirano za postavljanje vijećničkih pitanja. Ujedno je uputio vijećnike na odredbu članka 60. stavka 5. Poslovnika Gradskog vijeća Grada Ludbrega.

Potom je Predsjednik Gradskog vijeća dao na glasovanje prijedlog o ne održavanju aktualnog sata te je konstatirao da je Gradsko Vijeće Grada Ludbrega s 7 glasova „ZA“, 4 glasa „PROTIV“ i 1 glas „SUZDRŽAN“ prihvatilo prijedlog da se NE ODRŽI aktualni sat.

Potom se prešlo na utvrđivanje dnevnog reda te je predsjednik pitao ima li kakvih dopuna ili izmjena dnevnog reda u odnosu na prvobitno predloženi dnevni red koji su vijećnici dobili u materijalima za ovu sjednicu.

Za riječ se javila vijećnica Petra Horvat koja je na temelju članka 71. stavak 2 Poslovnika Gradskog vijeća Grada Ludbrega predložila da se sa dnevnog reda maknu određene točke te je iste prema članku 71. stavak 3 Poslovnika Gradskog vijeća Grada Ludbrega obrazložila:

*Predlaže da se sa 13. sjednice Gradskog vijeća izostavi točka 3. Izvješće Društva „Lukom“ d.o.o. za djelatnost skupljanja i prijevoza komunalnog i neopasnog otpada za 2018. godinu te smatra da istu točku treba izostaviti iz formalno pravnih razloga zbog nepravilnosti uslijed postupanja protivno Poslovniku i Statutu te iz materijalno pravnih razloga jer sadržaj Izvješća nije izrađen sukladno propisima. Smatra da je Predsjednik Gradskog vijeća prekoračio svoja prava i obveze utvrđeno članku 44. Statuta jer je ovu točku uvrstio u dnevni red sjednice bez priloženog potpisanog Zaključka gradonačelnika o utvrđivanju ispravnosti sadržaja i zakonitosti predmetnog izvješća, a usred čega je postupio protivno odredbama članka 40. i 41. Poslovnika. Materijalno pravni razlozi sadržani su u činjenici da Izvješće nije izrađeno sukladno članku 22. Uredbe o gospodarenju komunalnim otpadom, a koja obveza je propisana u članku 33. stavak 20. Zakona o održivom gospodarenju otpadom. Sukladno naprijed navedenom predlaže istu točku izostaviti s dnevnog reda današnje sjednice te istu vratiti na doradu podnositelju Izvješća.*

*Također predlaže da se sa 13. sjednice Gradskog vijeća izostavi točka 7. Prijedlog Odluke o prihvaćanju ponude društva Ciglana Ludbreg d.o.o. za zamjenu zemljišta te smatra da točku treba izostaviti iz formalno pravnih razloga zbog stavljanja na dnevni red predmetne točke protivno odredbama Poslovnika i Statuta, zbog povrede odredbi Statuta i posebnih zakonskih propisa te zbog povrede imovinskih interesa i nanošenja šteta Gradu Ludbregu zbog predlaganja Odluke o zamjeni nekretnina nejednake knjigovodstvene i stvarne tržišne vrijednosti, a na štetu Grada. Smatra da je Predsjednik Gradskog vijeća isto tako prekoračio svoja prava i obveze utvrđene članku 44. Statuta jer je ovu točku uvrstio na dnevni red sjednice vijeća svojevoljno, pošto vijećnici uz materijale za sjednicu nisu dobili potpisani i utvrđeni prijedlog gradonačelnika s obrazloženjem prijedloga nacrta Odluke, prijedlog uvjeta o sklapanju Ugovora o zamjeni nekretnine kao niti dokaze o financijskoj snazi, bilancu i poslovno izvješće o poslovanju društva Ciglana Ludbreg d.o.o. za prethodne godine uslijed čega je Predsjednik vijeća povrijedio odredbe članka 40. i 41. Poslovnika. Materijalno pravni razlozi leže u činjenici da je prijedlog Odluke nezakonit jer stjecanje nekretnina Ciglane Ludbreg d.o.o. nije planirano u Proračunu Grada Ludbrega za 2019. godinu te stoga Prijedlog Odluke nije sukladan odredbama članka 48. stavak 2. Zakona o lokalnoj i područnoj samoupravi kao i članka 33. stavak 1. točka 10. i članak 59. stavak 1. točka 7. Statuta Grada, a u kojim odredbama je izričito propisano da stjecanje i otuđivanje nekretnina i pokretnina te drugo raspolaganje imovinom mora biti planirano u Proračunu te provedeno u skladu sa Zakonom što u ovom slučaju nije, a prihvaćanjem iste Odluke Gradsko vijeće prekršit će i više odredba Zakona o proračunu tako da zbog kršenja izričitih zakonskih odredbi ovaj Prijedlog Odluke u pravnom smislu bi predstavljao ništavan akt. Ovu Odluku potrebno je izostaviti s dnevnog reda i zbog povrede imovinskih interesa i nanošenja vrlo velike materijalne štete Gradu Ludbregu jer ovim Prijedlogom Odluke pogoduje se Ciglani Ludbreg d.o.o. na način da trgovačko društvo svoju dugotrajnu imovinu čija vrijednost je prilikom osnivanja trgovačkog društva 2015. godine procijenjena na vrijednost od 443.710,00 kn i koja se danas vodi u toj istoj vrijednosti u bilanci Društva, a vrijednost te iste imovine je sada temeljem nevjerodostojne Procjene procjenitelja umjetno povećana na procijenjenu tržišnu vrijednost od čak 3.262.475,80(tisuća???) kn ili čak 7,35 puta više i to sve u cilju zamjene za*

*nekretnine u vlasništvu Grada Ludbrega koje imaju na tržištu potvrđenu svoju stvarnu vrijednost. Ukoliko se ovaj prijedlog Odluke koju je predložio gradonačelnik Grada Ludbrega prihvati, Grad će svoje nekretnine stvarne knjigovodstvene i tržišne vrijednosti u iznosu od 3.400.000,00 kn zamijeniti za nekretnine u vlasništvu Ciglane Ludbreg d.o.o stvarne knjigovodstvene vrijednosti od svega 443.000,00 kn. Grad Ludbreg će tako pretrpjeti štetu zbog umanjenja vrijednosti svoje imovine u iznosu od čak 3 milijuna kuna koliko iznosi razlika u stvarnoj knjigovodstvenoj vrijednosti nekretnina koje su predmet zamjene u poslovnim knjigama i bilanci. Dok će istovremeno Ciglana Ludbreg ostvariti povećanje vrijednosti svoje imovine za taj isti iznos. Podaci o vrijednosti imovine i poslovanju Ciglane Ludbreg d.o.o. za 2016. i 2017. godinu vrlo lako se mogu provjeriti u javno dostupnom sudskom registru i registru FINE. Iz tih registra je vidljivo da je Društvo osnovano tek 2015. godine čija je ukupna vrijednost Društva iznosi manje od 450000,00 kn te je Društvo u 2017. godini ostvario ukupni prihod u iznosu od svega 24.000,00 kn. Sve ove podatke je trebao provjeriti gradonačelnik prije nego što je vijeću predložio ovu štetnu Odluku za Grad Ludbreg, a koja istovremeno predstavlja jako dobar dobitak za predloženu zamjenu poduzeća Ciglana Ludbreg d.o.o. jer će se vrijednost imovine tog Društva povećati 7 puta, a istovremeno se Društvo rješava devastiranog industrijskog pogona koji predstavlja samo trošak. Sukladno svemu navedenom predlaže da se ista točka izostavi s dnevnog reda, a da natječaj za prodaju nekretnina ostane i nadalje otvoren za sve zainteresirane uz gotovinsko plaćanje jer je ponuda za zamjenu nekretnina samo papir koji sadrži nikakve dokaze o ugledu i poslovanju ponuditelja niti jamstva štetna je za Grad Ludbreg.*

*Predlaže da se sa 13. sjednice Gradskog vijeća izostavi točka 8. Izvješće o izvršenju Programa građenja komunalne infrastrukture u Gradu Ludbregu za 2018. godinu jer je povrijeđen članak 71. Zakona o komunalnom gospodarstvu jer se Izvješće treba podnijeti vijeću istodobno s izvršenjem Proračuna JLS-a. Treba se isto tako i doraditi i uskladiti s izvršenjem Proračuna te detaljno navesti izvore financiranja troškova građenja infrastrukture sukladno članku 75. tog istog zakona, a ne kao izvor navesti samo Proračun.*

*Predlaže da se sa 13. sjednice Gradskog vijeća izostavi točka 9. Izvješće o izvršenju Programa održavanja komunalne infrastrukture za 2018. godinu zbog toga jer je došlo do povrede članka 74. Zakona o komunalnom gospodarstvu pošto se ovo Izvješće kao i prethodno sukladno odredbama novog zakona treba podnijeti vijeću, ne do 31. ožujka već istodobno s izvršenjem Proračuna JLS. Te također predmetno izviješće treba doraditi i uskladiti s izvršenjem Proračuna te detaljno navesti i obrazložiti izvršenje svih radova po vrstama i opsegu održavanja infrastrukture kao i izvorima financiranja. Također posebno treba navesti i podatke o iznosu prikupljanja naknade kao namjenskog prihoda i njezinom utrošku.*

*Također predlaže da se sa 13. sjednice Gradskog vijeća izostavi točka 15. Prijedlog Odluke o prihvaćanju ponude za kupnju zemljišta u Gospodarskoj zoni sjever u Ludbregu jer smatra da su tu povrijeđene odredbe Zakona i Statuta vezane o raspolaganju nekretninama jer za istu kupnju nisu planirana dostatna sredstva u proračunu. Nit je kupnja iste nekretnine planirana u godišnjem planu gospodarenja imovinom za 2019. godinu.*

*Predlaže i da se sa 13. sjednice Gradskog vijeća izostavi točka 16.* *Prijedlog Rješenja o raspisivanju natječaja za prodaju zemljišta za izgradnju trgovačkog centra*

*u Ul. Rudolfa Fizira u Ludbregu jer smatra da se ista treba uputiti na doradu jer početna kupoprodajna cijena za česticu 1243/2 k.o. Ludbreg pogrešno je određena jer je u elaboratu procjena navedeno da se zemljište nalazi uz prugu. A isto se u stvari nalazi neposredno uz zemljište gdje se već gradi novi trgovački centar i stoga smatra da je procijenjena tržišna vrijednost od 208,83 kn za 1 m2 zemljišta pogrešna jer je istovjetna cijeni zemljišta koje je tvrđeno za zemljište koje je uz željezničku prugu. Smatra da početnu cijenu za 1m2 zemljišta za tu istu česticu treba utvrditi u iznosu od 278,48 kn po m2 tj. početna cijena u natječaju treba biti istovjetna cijeni po kojoj je izvršena prodaja prethodnog zemljišta za izgradnju trgovačkog centra.*

 Nakon što je vijećnica iznijela prijedloge, Predsjednik je konstatirao da je stigla vijećnica Katarina Zadravec te da je sada prisutno 13 vijećnika od ukupno 16 vijećnika.

 Potom je Predsjednik Gradskog vijeća dao na glasovanje prijedloge o izostavljanju točaka vijećnice Petre Horvat pojedinačno kako su bili predloženi i obrazloženi:

**Predsjednik Gradskog vijeća Grada Ludbrega Antun Šimić stavio na glasovanje prijedlog vijećnice Petre Horvat o izostavljanju točke 3. Izvješće Društva „Lukom“ d.o.o. za djelatnost skupljanja i prijevoza komunalnog i neopasnog otpada za 2018. godinu te je konstatirao da prijedlog o izostavljanju točke 3. većinom glasova *nije prihvaćen*  s obzirom da je bilo 4 glasova „ZA“, 8 glasova „PROTIV“ i 1 glasa „SUZDRŽAN“.**

**Potom je predsjednik Gradskog vijeća Grada Ludbrega Antun Šimić stavio na glasovanje prijedlog vijećnice Petre Horvat o izostavljanju točke 7. Prijedlog Odluke o prihvaćanju ponude društva Ciglana Ludbreg d.o.o. za zamjenu zemljišta te je konstatirao da prijedlog o izostavljanju točke 7. većinom glasova *nije prihvaćen*  s obzirom da je bilo 5 glasova „ZA“ i 8 glasova „PROTIV“.**

**Potom je predsjednik Gradskog vijeća Grada Ludbrega Antun Šimić stavio na glasovanje prijedlog vijećnice Petre Horvat o izostavljanju točke 8. Izvješće o izvršenju Programa građenja komunalne infrastrukture u Gradu Ludbregu za 2018. godinu te je konstatirao da prijedlog o izostavljanju točke 8. većinom glasova *nije prihvaćen*  s obzirom da je 4 glasova „ZA“, 8 glasova „PROTIV“ i 1 glas „SUZDRŽAN“.**

**Predsjednik Gradskog vijeća Grada Ludbrega Antun Šimić stavio na glasovanje prijedlog vijećnice Petre Horvat o izostavljanju točke 9. Izvješće o izvršenju Programa održavanja komunalne infrastrukture za 2018. godinu te je konstatirao da prijedlog o izostavljanju točke 9. većinom glasova *nije prihvaćen*  s obzirom da je bilo 4 glasova „ZA“, 8 glasova „PROTIV“ i 1 glas „SUZDRŽAN“.**

**Predsjednik Gradskog vijeća Grada Ludbrega Antun Šimić stavio na glasovanje prijedlog vijećnice Petre Horvat o izostavljanju točke 15. Prijedlog Odluke o prihvaćanju ponude za kupnju zemljišta u Gospodarskoj zoni sjever u Ludbregu te je konstatirao da prijedlog o izostavljanju točke 15. većinom glasova *nije prihvaćen*  s obzirom da je bilo 5 glasova „ZA“ i 8 glasova „PROTIV“.**

**Potom je predsjednik Gradskog vijeća Grada Ludbrega Antun Šimić stavio na glasovanje prijedlog vijećnice Petre Horvat o izostavljanju točke 16. Prijedlog Rješenja o raspisivanju natječaja za prodaju zemljišta za izgradnju trgovačkog centra u Ul. Rudolfa Fizira u Ludbregu te je konstatirao da prijedlog o izostavljanju točke 16. većinom glasova *nije prihvaćen*  s obzirom da je bilo 5 glasova „ZA“ i 8 glasova „PROTIV“.**

**Predsjednik Gradskog vijeća Grada Ludbrega Antun Šimić tada je stavio na glasovanje prijedlog dnevnog reda te je konstatirao da je predloženi dnevni red 13. sjednice Gradskog vijeća PRIHVAĆEN većinom glasova i to s 8 glasova „ZA“, 4 glasa „PROTIV“ i 1 glas „SUZDRŽAN“.**

**D N E V N I R E D**

1. Verifikacija zapisnika 12. sjednice Gradskog vijeća Grada Ludbrega
2. Prijedlog Odluke o dodjeli javnih priznanja Grada Ludbrega 2019. godine
3. Izvješće Društva „Lukom“ d.o.o. za djelatnost skupljanja i prijevoza komunalnog i neopasnog otpada za 2018. godinu
4. Izvješće o lokacijama i količinama odbačenog otpada, troškovima uklanjanja odbačenog otpada i provedbi mjera za sprječavanje nepropisnog odbacivanja otpada i mjerama za uklanjanje otpada odbačenog u okoliš na području Grada Ludbrega za 2018. g.
5. Prijedlog Odluke o načinu pružanja javne usluge prikupljanja miješanog komunalnog otpada i

biorazgradivog komunalnog otpada

1. Prijedlog Odluke o uvjetima, mjerilima i postupku za utvrđivanje reda prvenstva za kupnju stanova iz Programa društveno poticane stanogradnje na području Grada Ludbrega

1. Prijedlog Odluke o prihvaćanju ponude društva Ciglana Ludbreg d.o.o. za zamjenu zemljišta
2. Izvješće o izvršenju Programa građenja komunalne infrastrukture u Gradu Ludbregu za 2018. godinu
3. Izvješće o izvršenju Programa održavanja komunalne infrastrukture za 2018. godinu

1. Izvješće o radu i Programu rada Povjerenstva za ravnopravnost spolova Grada Ludbrega

1. Izvješće o radu gradonačelnika za razdoblje srpanj-prosinac 2018. godine
2. Prijedlog Odluke o usvajanju Strategije razvoja krajobraznog uređenja Grada Ludbrega do 2027. godine
3. Prijedlog Odluke o imenovanju ravnatelja Centra za kulturu i informiranje Dragutin Novak Ludbreg

1. Prijedlog Odluke o ukidanju svojstva javnog dobra u k.o. Vinogradi Ludbreškim
2. Prijedlog Odluke o prihvaćanju ponude za kupnju zemljišta u Gospodarskoj zoni sjever u Ludbregu
3. Prijedlog Rješenja o raspisivanju natječaja za prodaju zemljišta za izgradnju trgovačkog centra u Ul. Rudolfa Fizira u Ludbregu

……………………….

 **Točka 1.**

**Verifikacija zapisnika 12. sjednice Gradskog vijeća Grada Ludbrega**

Obzirom da primjedbi na Zapisnik nije bilo, predsjednik Gradskoga vijeća je isti stavio na glasovanje te je konstatirao da je Zapisnik 12. sjednice Gradskoga vijeća Grada Ludbrega verificiran većinom glasova i to s 12 glasova „ZA“ i 1 glas “PROTIV”.

……………………….

**Točka 2.**

**Prijedlog Odluke o dodjeli javnih priznanja Grada Ludbrega 2019. godine**

Prijedlog Odluke o dodjeli javnih priznanja Grada Ludbrega 2019. godineobrazložila je po ovlaštenju gradonačelnika voditeljica Odsjeka za društvene djelatnosti i opće poslove Mirjana Balažinec prema pisanim materijalima.

U raspravi su sudjelovali vijećnici Ivan Lončarić, Goran Horvat te voditeljica Odsjeka za društvene djelatnosti i opće poslove Mirjana Balažinec.

**Gradsko vijeće Grada Ludbrega je jednoglasno i to s 13 glasova „ZA“ donijelo Odluku o dodjeli javnih priznanja Grada Ludbrega 2019. godine.**

(Odluka o dodjeli javnih priznanja Grada Ludbrega 2019. godine KLASA:061-01/19-01/01, URBROJ:2186/18-02/1-19-70 sastavni je dio ovog zapisnika.)

………………………

**Točka 3.**

**Izvješće Društva „Lukom“ d.o.o. za djelatnost skupljanja i prijevoza komunalnog i neopasnog otpada za 2018. godinu**

Izvješće Društva „Lukom“ d.o.o. za djelatnost skupljanja i prijevoza komunalnog i neopasnog otpada za 2018. godinu obrazložila je direktorica tvrtke Lukom d.o.o. Spomenka Škafec prema pisanim materijalima koje su vijećnici dobili uz poziv za današnju sjednicu te dodatnim materijalima koji su vijećnicima podijeljeni na klupe prije početka današnje sjednice.

U pojedinačnoj raspravi sudjelovali su vijećnici Petra Horvat, Nino Ivanuša, Ivan Lončarić te gradonačelnik Dubravko Bilić. Repliku je iznio Ivan Lončarić.

**Gradsko vijeće Grada Ludbrega je većinom glasova i to s 9 glasova „ZA“, i 4 glasa „PROTIV“ prihvatilo Izvješće Društva „Lukom“ d.o.o. za djelatnost skupljanja i prijevoza komunalnog i neopasnog otpada za 2018. godinu.**

 (Izvješće Društva „Lukom“ d.o.o. za djelatnost skupljanja i prijevoza komunalnog i neopasnog otpada za 2018. godinu KLASA:363-06/19-01/04, URBROJ:378-19-1, Analiza količina i vrsta otpada za 2018. godinu KLASA:363-06/19-01/04, URBROJ:378-19-2 te Zaključak o prihvaćanju Izvješća Društva „Lukom“ d.o.o. za djelatnost skupljanja i prijevoza komunalnog i neopasnog otpada za 2018. godinu KLASA:363-06/19-01/04, URBROJ: 2186/18-02/1-19-3 sastavni su dijelovi zapisnika)

………………………

**Točka 4.**

 **Izvješće o lokacijama i količinama odbačenog otpada, troškovima uklanjanja odbačenog otpada i provedbi mjera za sprječavanje nepropisnog odbacivanja otpada i mjerama za uklanjanje otpada odbačenog u okoliš na području Grada Ludbrega za 2018. g.**

Izvješće o lokacijama i količinama odbačenog otpada, troškovima uklanjanja odbačenog otpada i provedbi mjera za sprječavanje nepropisnog odbacivanja otpada i mjerama za uklanjanje otpada odbačenog u okoliš na području Grada Ludbrega za 2018. g. po ovlaštenju gradonačelnika obrazložio je voditelj Odsjeka za prostorno uređenje, komunalne djelatnosti i imovinu Darko Rak prema pisanim materijalima.

 U pojedinačnoj raspravi sudjelovali su vijećnici Goran Horvat, Mirjana Novak, Katarina Zadravec, Ana Katana, Petra Horvat, voditelj Odsjeka za prostorno uređenje, komunalne djelatnosti i imovinu Darko Rak te gradonačelnik Grada Ludbrega Dubravko Bilić. Repliku je imala vijećnica Petra Horvat.

 **Gradsko vijeće Grada Ludbrega jednoglasno je i to s 13 glasova “ZA” prihvatilo Izvješće o lokacijama i količinama odbačenog otpada, troškovima uklanjanja odbačenog otpada i provedbi mjera za sprječavanje nepropisnog odbacivanja otpada i mjerama za uklanjanje otpada odbačenog u okoliš na području Grada Ludbrega za 2018. g.**

 (Izvješće o lokacijama i količinama odbačenog otpada, troškovima uklanjanja odbačenog otpada i provedbi mjera za sprječavanje nepropisnog odbacivanja otpada i mjerama za uklanjanje otpada odbačenog u okoliš na području Grada Ludbrega za 2018. godinu KLASA:351-01/19-01/02, URBROJ:2186/18-01/1-19-1 te Zaključak o prihvaćanju Izvješća KLASA:351-01/19-01/02, URBROJ:2186/18-02/1-19-2 sastavni su dijelovi zapisnika).

…………………….

**Točka 5.**

**Prijedlog Odluke o načinu pružanja javne usluge prikupljanja miješanog komunalnog otpada i biorazgradivog komunalnog otpada**

Prijedlog Odluke o načinu pružanja javne usluge prikupljanja miješanog komunalnog otpada i biorazgradivog komunalnog otpada po ovlaštenju gradonačelnika obrazložio je voditelj Odsjeka za prostorno uređenje, komunalne djelatnosti i imovinu Darko Rak prema pisanim materijalima.

Nakon obrazloženja Prijedloga Odluke o načinu pružanja javne usluge prikupljanja miješanog komunalnog otpada i biorazgradivog komunalnog otpada voditelj Odsjeka g. Darko Rak objasnio je da je isti bio na javnom savjetovanju od 31.1.2019. do 28.2.2019. te se usmeno i pismeno očitovao o svim primjedbama odnosno prijedlozima iznesenim tijekom savjetovanja. U očitovanju izvjestitelja ovog Prijedloga Odluke jasno su izneseni prijedlozi savjetovanja koji su prihvatljivi za predlagatelja Odluke te iznesen tekst odredaba koje predlagatelj prihvaća. Ujedno je gradskim vijećnicima prije početka sjednice predan konačni prijedlog Odluke u koju su ugrađene sve odredbe koje je predlagatelj prihvatio kao i Opći uvjeti ugovora koji su sastavni dio Odluke.

U pojedinačnoj raspravi su sudjelovali gradonačelnik Grada Ludbrega Dubravko Bilić, vijećnici Petra Horvat i Nino Ivanuša.

 **Gradsko vijeće Grada Ludbrega većinom glasova je s 11 glasova “ZA” i 2 glasa “SUZDRŽANA” donijelo Odluku o načinu pružanja javne usluge prikupljanja miješanog komunalnog otpada i biorazgradivog komunalnog otpada.**

(Odluka o načinu pružanja javne usluge prikupljanja miješanog komunalnog otpada i biorazgradivog komunalnog otpada KLASA:363-06/19-01/03, URBROJ:2186/18-02/1-19-2 te Opći uvjeti ugovora o korištenju javne usluge prikupljanja miješanog komunalnog otpada i biorazgradivog komunalnog otpada sastavni su dijelovi ovog zapisnika).

……………………….

**Točka 6.**

**Prijedlog Odluke o uvjetima, mjerilima i postupku za utvrđivanje reda prvenstva za kupnju stanova iz Programa društveno poticane stanogradnje na području Grada Ludbrega**

Prijedlog Odluke o uvjetima, mjerilima i postupku za utvrđivanje reda prvenstva za kupnju stanova iz Programa društveno poticane stanogradnje na području Grada Ludbrega obrazložio je gradonačelnik Grada Ludbrega g. Dubravko Bilić prema pisanim materijalima.

 U pojedinačnoj raspravi su sudjelovali vijećnik Ivan Lončarić, te gradonačelnik Grada Ludbrega Dubravko Bilić.

 **Gradsko vijeće Grada Ludbrega jednoglasno je, s 13 glasova “ZA”donijelo Odluku o uvjetima, mjerilima i postupku za utvrđivanje reda prvenstva za kupnju stanova iz Programa društveno poticane stanogradnje na području Grada Ludbrega.**

(Odluka o uvjetima, mjerilima i postupku za utvrđivanje reda prvenstva za kupnju stanova iz Programa društveno poticane stanogradnje na području Grada Ludbrega; KLASA:370-03/19-01/01, URBROJ:2186/18-02/1-19-1 sastavni je dio ovog zapisnika)

…………………………

**Točka 7.**

**Prijedlog Odluke o prihvaćanju ponude društva Ciglana Ludbreg d.o.o. za zamjenu zemljišta**

Prijedlog Odluke o prihvaćanju ponude društva Ciglana Ludbreg d.o.o. za zamjenu zemljišta obrazložio je gradonačelnik Grada Ludbrega g. Dubravko Bilić prema pisanim materijalima.

 U pojedinačnoj raspravi su sudjelovali vijećnici Katarina Zadravec, Tomo Filip, Petra Horvat, Ivan Lončarić, Nino Ivanuša, Goran Horvat, Anica Katana, Anica Happ te gradonačelnik Grada Ludbrega Dubravko Bilić. Repliku su imali vijećnici Petra Horvat, Katarina Zadravec, Ivan Lončarić, Goran Horvat.

***Nakon zaključene rasprave po ovoj točki dnevnog reda, a prije glasovanja 5 vijećnika i to: Petra Horvat, Mirjana Novak, Goran Horvat, Zlatko Balaško i Ivan Lončarić napustili su prostoriju u kojoj se održavala sjednica Gradskoga vijeća.***

***U ime Kluba vijećnika SDP-a, HSS-a, HSU-a i Hrvatskih laburista, predstavnica Kluba Ana Katana zatražila je stanku, te je predsjednik Gradskoga vijeća g. Antun Šimić prekinuo sjednicu i odobrio stanku u trajanju od 15 minuta.***

***Nakon stanke, Predsjednik je konstatirao da se vijećnica Kristina Mirčetić Petrin pojavila na vijeću te da se u vijećnici nalazi 9 vijećnika od ukupno 16 vijećnika te da Vijeće može donositi pravovaljane odluke.***

***Napomenuo je da su vijećnici Ivan Lončarić, Zlatko Balaško, Goran Horvat, Mirjana Novak i Petra Horvat za vrijeme trajanja stanke trajno napustili sjednicu.***

Potom je stavio na glasanje točku 7.

 **Gradsko vijeće Grada Ludbrega jednoglasno je s 9 glasova “ZA” donijelo**

**Odluku o prihvaćanju ponude društva Ciglana Ludbreg d.o.o. za zamjenu zemljišta.**

(Odluka o prihvaćanju ponude društva Ciglana Ludbreg d.o.o. za zamjenu zemljišta KLASA:944-01/18-01/15, URBROJ:2186/18-02/1-19-4 sastavni je dio ovog zapisnika)

**……………………….**

**Točka 8.**

**Izvješće o izvršenju Programa građenja komunalne infrastrukture u Gradu Ludbregu za 2018. godinu**

Izvješće o izvršenju Programa građenja komunalne infrastrukture u Gradu Ludbregu za 2018. godinu obrazložio je voditelj Odsjeka za prostorno uređenje, komunalne djelatnosti i imovinu Darko Rak prema pisanim materijalima.

 **Gradsko vijeće Grada Ludbrega jednoglasno je bez rasprave s 9 glasova “ZA” prihvatilo Izvješće o izvršenju Programa građenja komunalne infrastrukture u Gradu Ludbregu za 2018. godinu.**

(Izvješće o izvršenju Programa građena komunalne infrastrukture u Gradu Ludbregu za 2018. godinu KLASA:363-02/18-01/06, URBROJ:2186/18-01/1-19-13 te

Zaključak o prihvaćanju Izvješća KLASA:363-02/18-01/06, URBROJ:2186/18-02/1-19-14 sastavni su dijelovi ovog zapisnika)

**……………………….**

**Točka 9.**

**Izvješće o izvršenju Programa održavanja komunalne infrastrukture u Gradu Ludbregu za 2018. godinu**

Izvješće o izvršenju Programa održavanja komunalne infrastrukture u Gradu Ludbregu za 2018. godinu po ovlaštenju gradonačelnika obrazložio je voditelj Odsjeka za prostorno uređenje, komunalne djelatnosti i imovinu Darko Rak prema pisanim materijalima.

 **Gradsko vijeće Grada Ludbrega jednoglasno je bez rasprave s 9 glasova “ZA” prihvatilo Izvješće o izvršenju Programa održavanja komunalne infrastrukture u Gradu Ludbregu za 2018. godinu.**

(Izvješće o izvršenju programa održavanja komunalne infrastrukture za 2018. godinu KLASA:363-02/18-01/07, URBROJ:2186/18-01/1-19-7, te Zaključak o prihvaćanju Izvješća KLASA:363-02/18-01/07, URBROJ:2186/18-02/1-19-8 sastavni su dijelovi ovog zapisnika).

**……………………….**

**Točka 10.**

**Izvješće o radu i Programu rada Povjerenstva za ravnopravnost spolova Grada Ludbrega**

Izvješće o radu i Programu rada Povjerenstva za ravnopravnost spolova Grada Ludbreg obrazložila je predsjednica Povjerenstva za ravnopravnost spolova Anica Happ prema pisanim materijalima.

 U pojedinačnoj raspravi je sudjelovala vijećnica Katarina Zadravec.

 **Gradsko vijeće Grada Ludbrega jednoglasno je s 9 glasova “ZA” prihvatilo Izvješće o radu i Programu rada Povjerenstva za ravnopravnost spolova Grada Ludbrega.**

(Izvješće o radu Povjerenstva za ravnopravnost spolova za 2018. godinu KLASA:004-01/18-01/02, URBROJ:2186/18-02/3-19-15, Program rada Povjerenstva za ravnopravnost spolova Grada Ludbrega za 2019. godinu KLASA:004-01/18-01/02, URBROJ:2186/18-02/3-19-16, te Zaključak o prihvaćanju Izvješća i Programa rada KLASA:004-01/18-01/02, URBROJ:2186/18-02/1-19-19 sastavni su dijelovi ovog zapisnika).

**……………………….**

**Točka 11.**

**Izvješće o radu gradonačelnika za razdoblje srpanj-prosinac 2018. godine**

Izvješće o radu gradonačelnika za razdoblje srpanj-prosinac 2018. godine obrazložio je gradonačelnik Grada Ludbrega g. Dubravko Bilić prema pisanim materijalima.

 **Gradsko vijeće Grada Ludbrega jednoglasno je bez rasprave s 9 glasova “ZA” prihvatilo Izvješće o radu gradonačelnika za razdoblje srpanj-prosinac 2018. godine.**

(Izvješće o radu gradonačelnika za razdoblje srpanj-prosinac 2018. Godine KLASA:021-01/18-01/09, URBROJ:2186/18-01/1-19-3 te Zaključak o prihvaćanju Izvješća o radu gradonačelnika za razdoblje srpanj-prosinac 2018. godine

KLASA:021-01/18-01/09, URBROJ:2186/18-02/1-19-4 sastavni su dijelovi ovog zapisnika)

**……………………….**

**Točka 12.**

**Prijedlog Odluke o usvajanju Strategije razvoja krajobraznog uređenja Grada Ludbrega do 2027. godine**

Prijedlog Odluke o usvajanju Strategije razvoja krajobraznog uređenja Grada Ludbrega do 2027. godine obrazložio je gradonačelnik Grada Ludbrega g. Dubravko Bilić prema pisanim materijalima.

U pojedinačnoj raspravi je sudjelovala vijećnica Katarina Zadravec.

 **Gradsko vijeće Grada Ludbrega jednoglasno je, s 9 glasova “ZA” donijelo Odluku o usvajanju Strategije razvoja krajobraznog uređenja Grada Ludbrega do 2027. godine.**

(Odluka o usvajanju Strategije razvoja krajobraznog uređenja Grada Ludbrega do 2027. godine KLASA:334-03/16-01/03, URBROJ:2186/18-02/1-19-168 te Strategija razvoja krajobraznog uređenja Grada Ludbrega do 2027. sastavni su dijelovi ovog zapisnika)

……………………….

**Točka 13.**

**Prijedlog Odluke o imenovanju ravnatelja Centra za kulturu i informiranje Dragutin Novak Ludbreg**

Prijedlog Odluke o imenovanju ravnatelja Centra za kulturu i informiranje Dragutin Novak Ludbreg obrazložio je gradonačelnik Grada Ludbrega g. Dubravko Bilić prema pisanim materijalima.

 **Gradsko vijeće Grada Ludbrega jednoglasno je, bez rasprave, s 9 glasova “ZA” donijelo Odluku o imenovanju ravnatelja Centra za kulturu i informiranje Dragutin Novak Ludbreg.**

(Odluka o imenovanju ravnatelja Centra za kulturu i informiranje Dragutin Novak Ludbreg KLASA:612-01/19-01/01, URBROJ:2186/18-02/1-19-2 sastavni je dio ovog zapisnika).

 ------------------------------------

***Temeljem Članka 83. stavka 2. Poslovnika Gradskog vijeća Grada Ludbrega gradonačelnik Grada Ludbrega g. Dubravko Bilić kao ovlašteni predlagatelj povukao je svoje prijedloge točaka 14.,15. i 16. dnevnog reda ove 13. sjednice Gradskoga vijeća.***

Predsjednik je obrazložio članak 83. Poslovnika Graskog vijeća Grada Ludbrega te je konstatirao da su s dnevnog reda povučene točke 14., 15. i 16. i da je time zaključena ova sjednica Gradskog vijeća.

……………………….

 *Budući da je dnevni red 13. sjednice Gradskog vijeća Grada Ludbrega iscrpljen, predsjednik Gradskog vijeća Grada Ludbrega Antun Šimić zahvalio se i čestitao svim ženama sutrašnji dan, Dan žena te je zaključio sjednicu u 20:18 sati.*

 D o v r š e n o !

ZAPISNIČAR: PREDSJEDNIK

 GRADSKOG VIJEĆA:

Tina Novak Antun Šimić